VEGA præsenterer:  **Far vild i storbyens neonskygger med Lydmor**

***Fredag den 16. november får Lydmors neonfarvede electropop dig til at danse gennem Lille VEGA.***

At hun hopper ud i publikum med forslåede knæ og resten af kroppen malet med neonfarvede symboler, mens hendes stemme stiger over pumpende beats og drømmende synths. Det er ikke et uvant scenarie for Jenny Rossander. Når hun optræder under sit alias Lydmor, får hendes boblende energi og forkærlighed for ballade plads forrest på scenekanten.   
  
Med fortællinger om sex, stoffer, romantik og fjerne lande formår Lydmor at gribe fat i hovedet og hjertet på sit publikum.   
  
Jenny Rossander har turneret over det meste af verden med sin musik herunder debuten *A Pile of Empty Tapes* og opfølgeren *Y*. Den store tourerfaring betyder også, at enhver Lydmor-koncert er en højenergisk oplevelse lige meget om den finder sted på en festival eller i stuen hos hendes største fan. Hendes uforstilte ærlighed, smukke vokal og fængende hooks sniger sig ubemærket ned i dine dansesko. Som på den nye sang ”Helium High”.

“Helium High” er første single fra det kommende tredje album, *I Told You I’d Tell Them Our Story*, der udkommer til efteråret. Lydmor tog i 2016 til Shanghai i flere måneder for at skrive sange, og den kinesiske storby har inspireret hende til at skrive ny, moderne electropop.

Lydmor er i sandhed helt hendes egen, men for virkelig at værdsætte hendes unikhed, er man nødt til at høre det selv.

**Fakta om koncerten**:

Lydmor (DK)

Fredag den 16. november kl. 21.00

Lille VEGA, Enghavevej 40, 1674 København V

Billetpris: 150 kr. + gebyr   
Billetsalget starter fredag den 16. marts kl. 10.00 via vega.dk og Ticketmaster.